Монгол Улсын Их Хурлын 2012 оны намрын ээлжит чуулганы Төрийн байгуулалтын байнгын хорооны 10 дугаар сарын 03-ны өдөр (Лхагва гариг)-ийн хуралдаан 16 цаг 20 минутад Төрийн ордны “Б” танхимд эхлэв.

Байнгын хорооны дарга, Улсын Их Хурлын гишүүн А.Бакей ирц, хэлэлцэх асуудлыг дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 10 гишүүн ирж, 62.5 хувийн ирцтэй байв.***

***Чөлөөтэй:*** *Н.Алтанхуяг, Ж.Батзандан, М.Батчимэг, Ч.Сайханбилэг;*

***Тасалсан:*** *Х.Тэмүүжин, Д.Эрдэнэбат;*

***Нэг. Монгол Улсын Их Хурлын сонгуулийн тухай хуульд өөрчлөлт оруулах тухай хуулийн төсөл (****хэлэлцэх эсэх****)***

 Хэлэлцэж буй асуудалтай холбогдуулан Сонгуулийн ерөнхий хорооны дарга Н.Лувсанжав, Сонгуулийн ерөнхий хорооны Ерөнхий нарийн бичгийн дарга Ч.Содномцэрэн, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын алба байлцав.

 Хуулийн төслийг Байнгын хорооны гишүүдэд тараасан тул танилцуулсанд тооцов.

 Танилцуулгатай холбогдуулан Улсын Их Хурлын гишүүн Р.Гончигдорж, Н.Батбаяр нарын асуусан асуултад Улсын Их Хурлын гишүүн А.Бакей, Р.Бурмаа, Сонгуулийн ерөнхий хорооны дарга Н.Лувсанжав нар хариулж, тайлбар хийв.

 Улсын Их Хурлын гишүүн Р.Гончигдорж, Н.Батбаяр, С.Баярцогт, Н.Батцэрэг, Л.Цог нар санал хэлэв.

 Хуулийн төслийг төсөл санаачлагчид нь буцаахаар тогтов.

***Хоёр. Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт оруулах тухай хуулийн төсөл (****хэлэлцэх эсэх****)***

 Хэлэлцэж буй асуудалтай холбогдуулан Сонгуулийн ерөнхий хорооны дарга Н.Лувсанжав, Сонгуулийн ерөнхий хорооны Ерөнхий нарийн бичгийн дарга Ч.Содномцэрэн, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын алба байлцав.

 Төсөл санаачлагчийн илтгэлийг Улсын Их Хурлын гишүүн Ц.Оюунгэрэл танилцуулав.

 Танилцуулгатай холбогдуулан Улсын Их Хурлын гишүүн Н.Батбаяр, С.Баярцогт, Д.Батцогт нарын асуусан асуултад Улсын Их Хурлын гишүүн Ц.Оюунгэрэл, Р.Бурмаа, Сонгуулийн ерөнхий хорооны Ерөнхий нарийн бичгийн дарга Ч.Содномцэрэн нар хариулж, тайлбар хийв.

 Улсын Их Хурлын гишүүн Н.Батцэрэг, Л.Цог, С.Баярцогт, Н.Батбаяр, Ц.Оюунгэрэл, А.Бакей, Р.Гончигдорж нар санал хэлэв.

 Хуулийн төслийг хэлэлцэхгүй байхаар тогтов.

*Хуралдаан 17 цаг 20 минутад өндөрлөв.*

 Тэмдэглэлтэй танилцсан:

 ТӨРИЙН БАЙГУУЛАЛТЫН

 БАЙНГЫН ХОРООНЫ ДАРГА А.БАКЕЙ

Тэмдэглэл хөтөлсөн:

 ХУРАЛДААНЫ ТЭМДЭГЛЭЛ

 ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 10 ДУГААР САРЫН 03-НЫ ӨДӨР ЛХАГВА ГАРИГ)-ИЙН

ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

 *Хуралдаан 16 цаг 20 минутад эхлэв.*

**А.Бакей: -** Энэ өдрийн амар амгаланг айлтгая. Төрийн байгуулалтын байнгын хорооны 2012 оны өнөөдрийн хуралдааны ирц бүрдсэн байна. Тийм учраас өнөөдрийн хуралдааныг нээснийг мэдэгдье. Өнөөдрийн хуралдаанаар 2 асуудал хэлэлцэхээр төлөвлөсөн байгаа. Эхнийх нь Улсын Их Хурлын сонгуулийн тухай хуульд өөрчлөлт оруулах тухай хуулийн төсөл байгаа. Энэ хуулийн төслийг Су.Батболд, Н.Батцэрэг, Р.Бурмаа, А.Бакей нар санаачилсан байгаа. Энэ хуулийн хэлэлцэх эсэхийг нь хэлэлцэнэ.

Хоёр дахь асуудал бол аймаг, сум, дүүргийн Иргэдийн Төлөөлөгчдийн Хурлын сонгуулийн тухай хуульд нэмэлт оруулах тухай хуулийн төсөл. Энэ хуулийн төслийг Улсын Их Хурлын гишүүн Ц.Оюунгэрэл, Л.Эрдэнэчимэг, Г.Уянга, Р.Бурмаа нараас санаачилж өргөн мэдүүлсэн байна. Энэ хуулийн мөн хэлэлцэх эсэхийг хэлэлцэнэ.

Ингээд хэлэлцэх асуудалтай холбогдуулж өөр санал хэлэх, тодруулах гишүүн байна уу? За тэгвэл хэлэлцэх асуудлаа батлах саналтай гишүүд гараа өргөе.

9-өөс 9. Хэлэлцэх асуудлаа баталлаа.

За энэ хоёр асуудалтай холбогдуулж Сонгуулийн ерөнхий хорооны дарга Н.Лувсанжав, Сонгуулийн ерөнхий хорооны Ерөнхий нарийн бичгийн дарга Ч.Содномцэрэн нар оролцож байгааг мэдэгдье.

***Нэг. Монгол Улсын Их Хурлын сонгуулийн тухай хуульд
нэмэлт оруулах тухай хуулийн төсөл***

***(****хэлэлцэх эсэх****)***

За ингээд эхний хэлэлцэх асуудлаар буюу Улсын Их Хурлын сонгуулийн тухай хуульд өөрчлөлт оруулах тухай хуулийн төслийн талаарх танилцуулгыг Улсын Их Хурлын гишүүн, төсөл санаачлагч Р.Бурмаа танилцуулна. Р.Бурмаа гишүүнийг урьж байна. Танилцуулсанд тооцох уу? За тэгвэл энэ төсөлтэй холбогдуулж асуух асуулт байна уу? За Р.Гончигдорж гишүүн.

**Р.Гончигдорж: -** Яг энийг ийм шуурхай хэлэлцэх асуудлын шаардлага нь юундаа байгаа вэ?

**А.Бакей: -** За тэгэхээр энэ хуулийн төсөл та бүхэнд тараагдсан. Сайн мэдэж байгаа. За шуурхай хэлэлцэх нь бол одоо 2 тойрог дээр дахин санал хураалт, Улсын Их Хурлын сонгуулиар дахин санал хураалтыг орон нутгийн сонгуультай хамт явуулахаас өөр аргагүй болчихож байгаа юм. Цаг хугацааны хувьд бол. Тийм учраас бэлтгэлээ хангах. Бэлтгэлээ хангах гэдэг чинь нөгөө саналын хуудасныхаа загвараа бэлтгэх. Тэрийгээ бас нөгөө программд оруулах гээд ажил байна. Тэр үүднээс одоо яаралтай хэлэлцэхээс өөр аргагүй байгаа.

**Р.Бурмаа: -** Энэ дээр бас нэг танилцуулга хийе. Их Хурлын 2 тойрог байгаа. Тэгэхдээ нэг нь болохоор Сонгино хайрхан дүүрэг дээр шүүхийн шийдвэр гарсан. Дахин санал хураалтыг түдгэлзүүлсэн байгаа. Тэгэхээр Баянзүрх дээр явагдах дахин санал хураалт бол байгаа. Тэгэхээр энэний орон нутгийн сонгуультай хамт хэрвээ хийх юм бол нэг зөрчил гарах гээд байгаа нь нэг нь 22.00 цагт, нэг нь 20.00 цагт санал авалт дуусна гээд байгаа юм. Нөгөөх нь зөөврийн саналаар авсан саналын хуудсаа одоо санал авах өдрийн өглөө нэг нь уншуулдаг, нөгөөх нь дараа нь уншуулдаг байгаад байгаа юм. Тэгэхээр энэ хоёрыг нэг болгох л тийм хор нэмэлт бол. Их Хурлын тухай сонгуулийн хуулийн нэмэлт шүү. Орон нутгийнх биш. Их Хурлын сонгуулийн тухай хуульд нэмэлт орсноороо тэр хууль маань өөрөө 20.00 цагт биш 22.00 цаг хүртэл сонгууль явагддаг байхаар. Дараа нь нөгөө зөөврийн хайргаар авсныгаа сонгуулийн санал авах өдрийн өглөө нь уншуулдаг байна гэсэн энэ л хоёр өөрчлөлт байгаа юм. Тэгэхээр ингэж байж энэ дахин санал хураалт орон нутгийн сонгуультай хамт явагдаж боломжийг бий болгож байгаа юм.

**А.Бакей: -** Өөр асуулт байна уу?

**Н.Батбаяр: -** Тэгэхээр ийм л юм байна л даа. Тийм ээ. Их олон хүмүүс энийг чинь орон нутгийн сонгуулийн хууль гээд. Тийм үү.

**А.Бакей: -** Энэ бол орон нутгийн сонгуулийн хууль биш, Улсын Их Хурлын сонгуулийн хуулийн төсөл оруулж байгаа.

**Р.Бурмаа: -** Энэ дээр Сонгуулийн ерөнхий хорооноос ирсэн санал бол орон нутгийнхт байсан юм. Бид нар орон нутгийнх биш Их Хурлынхт нь байх нь зүйтэй гэж хэлж Их Хурлын сонгуульд энэ хоёр заалт, өөрчлөлт шүү. Орон нутаг биш. Орон нутгийн сонгуулийн хуульд. Одоо хэрэгжиж байгаа хуульд биш шүү. Их Хурлынх.

**Н.Батбаяр: -** Засгийн газраас санал авах. Орон нутаг гээд биччихсэн байсан уу?

**А.Бакей: -** Тэрийг өөрчилсөн юм.

**Н.Батбаяр: -** Харин тийм.

**Р.Бурмаа: -** Тийм байна. Тэгсэн. Тэрийг чинь бид нар өөрчилсөн юм.

**Н.Батбаяр: -** Ер нь горимоороо болохоороо тийм ээ, нэг хууль санаачилж хаячихаад, санал авчихаад буцаад өргөн барихдаа өөр хууль оруулчихаж болох уу?

**Р.Бурмаа: -** Үгүй үгүй. Ер нь бол байна шүү дээ хууль санаачлагчийн л эрх шүү дээ.

**Н.Батбаяр: -** Үгүй үгүй. Нэг хууль санаачлаад тэрэндээ өгсөн саналаас үндэслээд зүйл заалт өөрчилж болно. Тийм биз дээ. Авсан саналыг тусгаад. Тэрнээс хууль санаачилж, санал авахдаа нэг хуулийн нэрээр яваад. Тийм үү. Саналаа авчихаад өргөн барихдаа өөр нэрээр өргөн барьж болохгүй байхгүй юу даа.

**Р.Бурмаа: -** Н.Батбаяр гишүүн ээ, тэр дээр 2 хууль дээр өөрчлөлт орно гэдгийг нь бид нар 2 биш 1 л болгочихгүй юу даа. Нэгийг нь больсон юм. Нэг дээр нь оруулж байгаа юм.

**А.Бакей: -** Тийм. Нөгөөдөхийг нь хасчихсан юм.

**Н.Батбаяр: -** Би энийг гайхаад байх юм аа. Хардаа. Ний нуугүй хэлэхэд. Одоо манай Төрийн байгуулалтын байнгын хороо. Тийм биз дээ. Тэгээд энэ хууль чинь одоо чинь нөхөөсөөр..

**Р.Бурмаа: -** Биш ээ. Энэ орон нутаг биш, Их Хурал. Их Хурал дээр шүү дээ. Ялгаагүй биш ээ.

**Н.Батбаяр: -** Ялгаагүй.

**Р.Бурмаа: -** Бид нар дахин санал хураалтыг орон нутагтай хамт хийнэ гэж тооцоолоогүй л Их Хурлын сонгуулийн хууль гарсан байхгүй юу даа. Тэгэхээр ер нь..

**Н.Батбаяр: -** Р.Бурмаа гишүүн ээ, одоо жишээ нь хоёр сонгуулийг нэг доор явуулахтай холбогдсон харилцааг тухай хуулиар нь зохицуулж болно. Үгүй бол энэ чинь нэг тохиолдол шүү дээ. Тийм үү. Тохиолдол дээр нь Их Хурлын тогтоол гаргаад тийм үү, зохицуулалт хийж болно шүү дээ жишээлбэл. Тийм биз дээ. Тэгэхгүй бол энэ чинь юу болчих юм бол тийм ээ энэ хууль гарснаараа бид Их Хурлынхаа хуулийг цаашдаа тэр чигээр нь өөрчилчихөж байгаа байхгүй юу даа.

**Р.Бурмаа: -** Яг энэ хуулийг өргөн барихтай холбогдуулаад З.Энхболд даргатай бид нар юу гэж ярьсан бэ гэхээр ерөөсөө Монгол Улсын сонгуулийн хууль гэж нэг хуультай болъё. Тэгээд энэ процессынх нь бүх асуудал нэг байя. Дахин санал хураалт, энэ тэр боллоо гэхэд бүгд нэг байдаг. Санал авах цаг нь нэг. Нэрийн жагсаалт нь нэг гээд ийм юм болгоё. Тэгэхээр одоо ажлын хэсэг байгуулаад энэ дээр ажиллая гэсэн. Энэ бол нөгөө одоо энэ гарч байгаа тохиолдлоос.

**Н.Батбаяр: -** Р.Бурмаа гишүүн ээ, энэ хуулийг дөнгөж саяхан бид нар өлгийдөж авсан шүү дээ.

**Р.Бурмаа: -** Биш ээ. Наадах чинь Их Хурлын сонгуулийн хууль шүү дээ. Орон нутаг биш.

**Н.Батбаяр: -** Үгүй үгүй. Их Хурлын сонгуулийн хууль ч ялгаа байхгүй, орон нутгийн сонгуулийн хууль ч ялгаа байхгүй. Тийм биз дээ. Энэ жилийн бүтээл. 2012 оны бүтээл.

**Р.Бурмаа: -** За тийм. Болно оо болно. Хэрвээ өөрчлөлт оруулахгүй явъя гээд байвал бид нар орон нутгийн сонгуулиас тусдаа л одоо хийх болчихоод байгаа юм. Их Хурлын дахин сонгуулийг.

**Н.Батбаяр: -** Тэгээд би яагаад би энийг хэлж байна вэ гэхээр орон нутгийн сонгуулийн хуулийг хэлэлцүүлэн явуулж байх үед энэ хоёр цуг явах нь тодорхой л байсан шүү дээ. Тэгээд бид нар чинь бас нэг ядахдаа нэг 5 хоногийн цаадах юмыг харж чадахгүй байгаа дээрээ дүгнэлт хийх ёстой шүү. Дахин дахин ингэж хуулийг ингээд байж болохгүй шүү. Тийм ээ. Тийм шүү л гэж хэлж байгаа байхгүй юу даа. Нэгэнт ингэж байгаа бол тийм ээ, удахгүй тэгвэл орон нутгийн сонгууль чинь, одоо явагдах гэж байгаа сонгуулийн хуульд чинь өөрчлөлт оруулахаар дахин хууль өргөн барина. Мэдэгдчихье. Концепцийг нь өөрчлөхөөр юм оруулж ирнэ.

**А.Бакей: -** Н.Батбаяр гишүүний асуултад хариулах уу? Би тодруулж хариулъя.

Зүгээр тодруулж хариулахад бол ийм байгаа юм аа Н.Батбаяр гишүүн ээ. Энэ Сонгуулийн ерөнхий хорооноос бидэнд албан ёсны бичиг ирсэн. Улсын Их Хурлын даргад хандсан бичиг ирсэн л дээ. Энэ бичгээр юу гэсэн бэ гэхээр зэрэг одоо Улсын Их Хурлын 22, 26 дугаар тойрог дээр дахин санал хураалтыг явуулахдаа нөгөө цагийн зөрүү байна. Өөрөөр хэлбэл Улсын Их Хурлын санал хураалт бол 8 сард дуусна. Орон нутгийнх бол 10 цагт дуусна. Энийг хамт явуулахаар нэг ижил болгож зохицуулж өгөхгүй бол болохгүй байна гэж. Энэ бол нэгдүгээр санал.

Хоёр дахь нь бол нөгөө зөөврийн хайрцгаар урьдчилан авсан саналыг нээх хугацааны хувьд бас нэг нь орой, нэг нь өглөө болчихоод байгаа байхгүй юу. Энийг бас зохицуулж өгөөчээ гэж. Хоёр дахь нь энэ.

Гурав дахь нь бол яах вэ нөгөө саналын хуудасны загварыг яах вэ гэж. Саналын хуудасны загварыг та нар Сонгуулийн ерөнхий хороо өөрсдөө тэрүүгээрээ зохицуулж болох юм байна. Хуулиар тийм байна гэж бид хариу өгсөн байгаа. Харин саяны эхний хоёр асуудлыг бол орон нутгийн сонгуулийн хуульд биш Улсын Их Хурлын сонгуулийн хуульд өөрчлөлт оруулах замаар зохицуулъя гэж энэ хуулийг өргөн барьсан байгаа шүү.

За Р.Гончигдорж гишүүн.

**Р.Гончигдорж: -** Саналаа хэлье. Яг Улсын Их Хурлын тогтоолын хэлбэрээр бол бас зовлонтой. Уг нь бид нар ийм хууль гаргаж болно л доо. Монгол Улсын хууль гээд. Нэг удаагийн хууль. Өөрөөр хэлэх юм бол тэр тойрог дээр Улсын Их Хурлын сонгуулийг дахин явуулахдаа Улсын Их Хурлын сонгуулийн хууль дахь тэд дэх талын 20 гэснийг 22 гэж тогтоосугай гээд. Тийм юм. Нэг удаагийн хууль гаргах хэлбэрээр хийчих юм бол цаад том хуульдаа өөрчлөлт орохгүй байхгүй юу. Яагаад гэвэл том хуульд 20 цаг оруулъя, 22 болгоё гэдэг чинь маш том маргаантайгаар шийдэгдсэн асуудал байхгүй юу даа. Тийм учраас Улсын Их Хурлын сонгуулийн тэддүгээр тойрог дахь дахин санал хураалтыг явуулахдаа Улсын Их Хурлын сонгуулийн тухай хуулийн тэдийн тэд 20 гэснийг 22 гэж өөрчлөн хэрэглэсүгэй гэж. Ийм хэлбэрээр хуулиа гаргавал их зүйтэй байгаа юм. Нэг удаагийн хэрэглэгээ үүсч байна шүү дээ. Тийм. Яг дахин сонгуульд нь зориулаад.

**А.Бакей: -** Өөр асуулт байхгүй бол асуултаа таслах уу? Асуултаа тасаллаа. За саналаа хэлье. Санал хэлэх гишүүд байна уу? Саналаа хэлчихлээ. Тийм. За тэгвэл одоо санал хураалтын томъёоллыг танилцуулъя. Улсын Их Хурлын сонгуулийн тухай хуульд өөрчлөлт оруулах тухай хуулийн төслийг хэлэлцэхийг дэмжье гэсэн томъёоллоор санал хураалт явуулъя. Энэ саналыг дэмжиж байгаа гишүүд гараа өргөнө үү. За Р.Гончигдорж гишүүн.

**Р.Гончигдорж: -** Хууль санаачлагчид аа, Р.Бурмаа гишүүн ээ. Саяны хуулийнхаа юуг татаж авчихаад. Тэртээ тэргүй энэ чинь бол нөгөө орон нутгийн сонгуулийн хууль шигээ яаруу биш шүү дээ энэ чинь. Сонгууль болох өдөр л 20-ыг нь 22 гэж хэрэглээд л. Тэр нэг зөөврийн саналыг нь тэгж хэрэглэх тухай л асуудал байгаа шүү дээ.

Н.Лувсанжав дарга аа, та сонсож байгаа. Тийм ээ. Тийм учраас энэ бол бүр тийм цаг тулчихсан биш байхгүй юу. 11 сарын 21-н гэдэг чинь бол болоогүй байгаа асуудал. Тийм ээ. Тийм учраас яг энэ Улсын Их Хурлын сонгуульд оруулж байгаа өөрчлөлт гэдгийгээ татаж авчихаад хэлэлцэхгүй гэж хэлмээргүй байна. Татаж авчихаад хууль санаачлагчид тэрийгээ нэг удаагийн хуулийн хэлбэрээр. Миний саяны томъёолж байгааг сайжруулан томъёолоод хуулиа санаачлаад оруулаад энийгээ шийдчихвэл яасан яасан юм бэ гэж хууль санаачлагчдаас асууж байна. Тэгвэл зүйтэй байна. Тэрнээс бид нар хэлэлцэхгүй гэж бас хэлмээргүй байна.

**А.Бакей: -** Тэгэхээр Сонгуулийн ерөнхий хорооноос энэтэй холбогдуулж асуулт байна л даа. Р.Гончигдорж даргын саяны томъёоллоор бид хуулийнхаа төслийг татаж аваад, нэг удаагийн болгоод эргэж оруулахад та бүхний ажилд одоо цаг тулсан асуудал байх уу? Саяны хоёр зохицуулалтаар.

**Н.Лувсанжав: -** Яах вэ дээ энэ төсөл санаачилж байгаа, төсөлд өөрчлөлт оруулъя, хуульд өөрчлөлт оруулъя гэж байгаа. Яг энэ зүйл заалтууд бол яг нөгөө сонгуулийн өдөр дүн гаргах үед саналын хуудсыг уншуулах үед л хэрэглэх л зохицуулалт л даа. Санал авах үед бас барих цагтай холбоотой. Тэгээд тэр маань бол 11 сарын 21-н. Зүгээр энийг бол Улсын Их Хурлын сонгуулийн хуулийн зарчмаар нь одоо байнгын өөрчлөлт хийх үү, эсвэл энэ тухайн энэ удаагийн аймаг, дүүргийн сонгуулийн үеэр 2 Их Хурлын тойргийн дахин санал хураалт авч байгаатай холбогдуулаад энэ энэ сонгуульд, энэ заалтыг хэрэглэх нь зүйтэй юм аа гэсэн, ингэж хэрэглэх нь зүйтэй юм аа гэсэн жич хуулийн төсөл оруулахад бас болохгүй ч юм байхгүй л дээ.

**А.Бакей: -** Ер нь та нарын ажилд саад хийхгүй юм байна. Тийм ээ.

**Н.Лувсанжав: -** Байнгын хорооноос зарчмын нэг чиглэл бидэнд өгмөөр байгаа юм. Энэ юу юм бэ гэвэл зүгээр энэ 11 сарын 21-н болоогүй, дараа хэлэлцье гэдэг маань бол одоо 20, 30 хоногийн дараах асуудал биш гэж би ойлгож байгаа шүү дээ. Нэгдүгээрт.

Хоёрдугаарт, яагаад энийг тавьж байгаа юм бэ гэвэл зарчмын хувьд бол энэ дахин санал хураалтыг орон нутгийн сонгуультай хамтатгах учраас л энэ хууль санаачилж байгаа учраас бид тойргийнхоо хорооддоо тэр чигээ эртхэн өгөхгүй бол бас хүлээгээд байж болохгүй байна л даа. Тийм учраас ерөнхийдөө Байнгын хороо бол энэ хамтатгах учраас энэ хуулийн зохицуулалтыг хийж байгаа юм аа гэдэг үүднээс бид энд протоколд хийж өгвөл их сайн байна.

**А.Бакей: -** За ойлголоо. С.Баярцогт гишүүн.

**Р.Гончигдорж: -** Уучлаарай. Би дээрээс нь ганцхан зүйл тодруулаад хэлчихье. Н.Лувсанжав дарга аа, одоо Сонгуулийн ерөнхий хороо дахин сонгуулийн товыг зарлана шүү дээ. Тийм үү.

**Н.Лувсанжав: -** Дахин санал хураалтын товыг нөгөө тойргийн хороод нь зарлах эрхтэй. Тийм. Тэгээд биднээс чиг хүлээгээд байгаа байхгүй юу.

**Р.Гончигдорж: -** Үгүй үгүй, тойргийн хороо нь, уг нь тойргийн хороо нь тэрийгээ гаргачихсан байгаад. Яг тойргийн хороо ингээд тогтчихсон учраас, тэрнээс шалтгаалж бид хуулиа гаргах юм бол логик дэс дараа нь зөв болж байгаа байхгүй юу.

**А.Бакей: -** Энэ ийм байна. Энэ 2 тойргийн хорооноос Сонгуулийн ерөнхий хороонд бас бичиг ирсэн байна. Жишээлбэл одоо энэ н.Баатарням гэдэг гишүүн. Аль тойргийн хорооны дарга юм бэ дээ. Баянзүрхийн. Н.Лувсанжав даргад ирсэн байна. Мөн одоо Баасандорж гэдэг чинь бас Баянзүрхийнх байхдаа. Сонгинохайрхан. Энэ хоёроосоо Н.Лувсанжав даргад бичиг ирээд. Н.Лувсанжав даргын бичиг Их Хурлын даргад ирээд. Тэр дагуу энэ хуулийг санаачилж байгаа шүү дээ уул шугамандаа.

За С.Баярцогт гишүүн.

**С.Баярцогт: -** Саяны Н.Батбаяр гишүүний нэг удаагийн хууль, Р.Гончигдорж даргын хэлж байгаа нэг удаагийн хууль гаргаж болохгүй ээ. Яагаад гэвэл энэ сонгууль чинь өөрөө энэ 4 жилийн дотроо янз бүрийн байдлаар үргэлжилдэг байхгүй юу. Одоо орон нутгийн сонгууль, Улсын Их Хурлын сонгууль хоёр болоход дахиад ирц хүрэхгүй бол жишээ нь яах юм. Янз бүрийн нөхцөл байдал үүснэ шүү дээ. Тийм учраас процесс бол зүгээр нэг болгочих. Энэ чинь өөрөө ямар нэгэн асуудлыг цаашаа үүсгэхгүй гэсэн үг байхгүй юу. Тийм учраас одоо процессоор нь зөрөөд байгаа цагийн асуудал, процесс дээр нь зөрөөд байгаа саналаа өмнө нь үү, дараа нь хийх үү гэдэг хоёрыг. Энийгээ л нэг болгочих. Тийм учраас тусдаа байгаад хэрэггүй. Одоо энэ хэлэлцэх асуудлаа хэлэлцээд цаашаа явъя гэсэн ийм саналтай байна.

**А.Бакей: -** За тэгвэл өөр бас санал гаргаж байна шүү дээ. Энэ өргөн барьсан агуулгаар нь хэлэлцээд явъя гэж. Р.Гончигдорж дарга бол нэг л удаагийн..

**Р.Бурмаа: -** Би С.Баярцогт гишүүний санал дээр нэмээд хэлэхэд жишээ нь магадгүй Баянзүрх дүүргийн сонгууль дахиулж болно шүү дээ. Өөр аль газар бүрт. Тэгэхээр тэр дахиад бас энэтэй хамт ирц хүрэхгүй байж байгаад дахиад нийлээд хамтдаа явах болох юм бол дахиад нэг удаагийн хууль гаргах асуудал гарах байхгүй юу. Процесс нь ижил байх юм бол жишээ нь дахиад дахин сонгууль явлаа ч гэсэн.

**А.Бакей: -** За Н.Батбаяр гишүүн.

**Н.Батбаяр: -** Ийм л дээ. Ерөөсөө мордохын хазгай гэж болдог шүү дээ. Тэрэнтэй адилхан. Анхнаасаа хууль гаргачихаад буруу хийчихээр тохирохгүй болчихож байгаа байхгүй юу даа. Тэгэхээр би бол энэ хуулийг буцаах гэдэгтэй санал нэгтэй байна. Р.Гончигдорж их зөөлөн хэллээ л дээ. Манай хүний онцлог нь тийм учраас татаад авчихаачээ гэж. Би бол буцаах ёстой гэж үзэж байгаа. Яагаад гэвэл тийм ээ, хууль санаачлаад Засгийн газраас санал авахдаа өөр нэртэй байж байгаад тийм үү, явцын дунд нь хуулийн нэрийг өөрчилдөг байж болохгүй ээ.

Өчигдөр би Засгийн газрын хурал дээр хэлсэн юм, А.Бакей гишүүн ээ. Энэ хууль эхнээсээ ингээд буруу зөрүү орох юм бол сонгууль дээр хэн нэгэн хүн ялагдана даа тийм биз дээ. Ялагдахад өө энэ хууль чинь өөрөө батлагдах процессдоо процедурын алдаатай байсан учраас тийм үү, процедурын алдаатай батлагдсан хуулиар сонгууль явсан учраас энэ сонгуулийг хүчингүй болгож өгөөчээ гээд шүүх хяналтын байгууллагад өгөх юм бол сонгууль чинь өөрөө хүчингүй болно. Тийм учраас сонгуулийн хуультай холбогдсон асуудал, ер нь хуультай холбогдсон асуудлыг процедурыг нарийн барьдаг байх ёстой. Тэр ч утгаараа дэгийн тухай хууль гэж байгаа байхгүй юу даа. Дэгийн тухай чинь хууль шүү дээ. Дэгийн тухай хуулиа зөрчөөд орж ирж байгаа, процедур нь орж ирж байгаа хуулийг бид нар ойлгож байна хороондоо, асуудлыг ойлгож байна гэж бид нар явуулахад бид хэд ойлгож болно. Өөр нэг хэсэг улсууд сонгуулийн үр дүнтэй хамаатуулаад тухайн сонгуулийн үр дүнг хүчингүй болгох үндэслэл болгоод цэцэд юм уу, хууль хяналтын байгууллагад очих юм бол энэ чинь уначихна. Тийм учраас энэ хуулийг буцаах ёстой. Тэгээд тэр зохих журмынхаа дагуу тийм үү дахиж оруулаад явна биз дээ. Тэртээ тэргүй хугацаа байна гэж хэлж байгаа шүү дээ. Ийм л юм байгаа. Яарвал даарна.

**А.Бакей: -** Яах вэ, ер нь бол зүгээр наадах чинь бол хоёр хэсэгтэй байсан шүү дээ. Эхнийх нь бол Улсын Их Хурлын сонгуулийн тухай хуульд нэмэлт, өөрчлөлт оруулах. За тэр нь тэр саяны хоёр цагтай холбоотой. Хоёр дахь бол нөгөө санал хураах загвар. Саналын хуудасны загвартай холбоотой. Тэрийг тэртэй тэргүй энэ хууль санаачлахгүйгээр Сонгуулийн ерөнхий хороо өөрсдөө зохицуулж болох асуудал гэсэн учраас эхний хэсгийг нь оруулж байгаа гээд тэгсэн байна шүү дээ.

**Н.Батбаяр: -** Үгүй шүү. Яг тэр хуулийг хэлэлцэж явсан чинь юу болсон гээч, энэ хуулийг тийм үү, санал авахдаа өөр хүмүүс санал аваад, өргөн барих нь өөр хүмүүс байгаа учраас энэ хуулийг буцаах ёстой гэж Аюулгүй байдлын байнгын хороон дээр яригдаж байгаад буцааж аваад буцааж өргөн барьсан байхгүй юу даа. Тийм юм гардаг юм аа.

**Р.Бурмаа: -** За Засгийн газарт байна шүү дээ яг квотын асуудлаар өөр хууль өөрчлөөд. Тэгэхээр та нар ихэнхийг нь юу яагаад. Ганцхан заалтыг үлдээсэн шүү дээ. Тэгэхээр тэрэнд нь тааруулаад бид нар төслийг өргөн бариад нөгөө анх өргөн барьсан бусад заалтаа орхичихоор бас буруу болох уу? Логикоор.

**С.Баярцогт: -** Буруу болно. Болохгүй.

**Н.Батбаяр: -** Нэг хуулиар тийм үү, санал боловсруулчихаад өгсөн саналынх нь дагуу тэрэндээ өөрчлөлт хийсэн байх юм бол тэнд бол асуудал байхгүй. Би бол хэлж байна шүү дээ. Хуулийн нэр нь өөрчлөгдөхөөр наадах чинь болохгүй байна гэж хэлж байгаа байхгүй юу. Хоёр өөр юм байхгүй юу даа.

**Р.Бурмаа: -** Анх байна шүү дээ. Хоёр хууль дээр өгснийгээ нэгийг нь татчихаад нэг дээр нь ороод ирж байна шүү дээ.

**Н.Батбаяр: -** Нэг дээр нь орохдоо өөрчлөлт хийчихсэн байгаа байхгүй даа.

**Р.Бурмаа: -** За сүртэй юм байхгүй.

**Н.Батбаяр: -** Р.Бурмаа, сүртэй юм биш байхгүй юу. Энэ чинь хууль байхгүй даа. Сонгуульд хэн нэгэн ялагдана. Шүүхэд өгвөл яах юм.

**Р.Бурмаа: -** За ойлголоо ойлголоо. Н.Батбаяр гишүүн ээ, Засгийн газраас бүх хуулиндаа ингэж санал авдаг энэ процессыг чинь харин дэгийн хууль дээр өөрчлөх ёстой юм байна. Яагаад гэвэл зөвхөн төсөвтэй холбоотой асуудлаар Засгийн газрын саналыг харгалзана уу гэхээс биш бусад, ялангуяа сонгуультай холбоотой асуудал дээр яахаараа заавал Засгийн газрын саналыг үндэслэж хийнэ гэж ингэж байдаг юм.

Ер нь бол сая бид нар Америкт яваад тэр Байнгын хорооны үйл ажиллагаа, Их Хурлынхыг харж байхад Засгийн газар нь тэр бүх юм нь дээр нь ордоггүй юм билээ шүү.

**Н.Батбаяр: -** Ер нь тийм ээ, Америкийн хуулийг мөрдөх гэж байгаа бол Америкийн иргэн болчих хэрэгтэй шүү дээ.

**Р.Бурмаа: -** Үгүй үгүй, ер нь бусад улс. Хууль тогтоох нь хууль тогтоохоороо байна. Гүйцэтгэх нь гүйцэтгэхээрээ байна шүү. Энийг харин ялгах ёстой юм билээ.

**А.Бакей: -** Таны асуултад хариулж байна. Хоорондоо битгий. Н.Батцэрэг гишүүн саналаа хэлэх гэж байна уу?

**Н.Батцэрэг: -** Бас нээрээ процедурын алдаа байгаа гэж үзвэл хугацаа байгаа юм чинь. Би бол бас энэ хууль санаачлахад нэгдэн орсон гишүүн л дээ. Тэгвэл татаад л авчихъя л даа. Тэгээд тэр процедурын алдаагаа засаад л буцааж өргөн бариад явуулчихъя л даа. Хугацаа байгаа юм чинь. Тэрийгээ харин хурдан л хийе.

**А.Бакей: -** Процедурын алдаа гарлаа гэхэд наадах чинь нэг их, эргээд Засгийн газарт л өгнө. Засгийн газар саналаа өгнө. Нөгөө бидний өргөн барьсан хуульд ямар ч өөрчлөлт орохгүй ээ. Тийм л асуудал байна. Жаахан цаг л алдах байх.

**Н.Батцэрэг: -** Н.Батбаяр гишүүн шүүхээр айлгаад байна шүү дээ. Ер нь бол..

**Н.Батбаяр: -** Би айлгаж байгаа юм биш ээ.

**А.Бакей: -** Засгийн газрын гишүүн дахиад хуралдаа оруулъя гэж байгаа бол яах вэ би дахиад Засгийн газарт нь өгчихье. Ямар ч өөрчлөлт байхгүй хэлэлцье гээд л.

**Н.Батбаяр: -** А.Бакей гишүүн ээ, би энэ Төрийн байгуулалтын байнгын хороонд суухдаа Монголын Улсын Их Хурлын гишүүн, Төрийн байгуулалтын байнгын хорооны гишүүн гэдгээр оролцож байгаа шүү.

**А.Бакей: -** Тийм ээ тийм.

**Н.Батбаяр: -** Засгийн газрын гишүүнээр оролцоогүй шүү.

**А.Бакей: -** За тэгвэл одоо энэ Н.Батбаяр гишүүний болгоомжлолыг гэдэг ч юм уу даа, үндэслээд гол нь санаачилж байгаа гишүүдийн нэг нь бол татаж авах биш л дээ энэ бол. Түр хойшлуулъя. Яах вэ тэр хооронд бол Засгийн газарт дахиад л өгчихье. Тэгээд Засгийн газар хэзээ хуралдах вэ?

**С.Баярцогт: -** А.Бакей гишүүн ээ, яг энэ логикоороо бол татаж аваад шинээр өргөн барина гэсэн үг байхгүй юу. Яг процессынхоо хувьд бол татаж аваад. Энэ хууль чинь одоо Улсын Их Хурлын архивт байхаа болиод, татаж аваад тэгээд шинээр өргөн барина.

**А.Бакей: -** Одоо дахиад өргөн барина гэхээр энэ хугацаа алдах гээд байна шүү дээ.

**Н.Батцэрэг: -** Үгүй ээ. Гайгүй. Нэгэнт л процедурын алдааг засч байгаа бол угаасаа яг тэр номоор нь л яв. Тэрнээс түр хойшлуулна энэ тэр гэж тийм нэр томъёолол байхгүй. Татаж аваад дахиад өргөн барих тухай асуудал. Тийм.

**А.Бакей: -** За Л.Цог гишүүн.

**Л.Цог: -** Харин явж явж санал нийлэх шиг боллоо. Хоёр юм байна л даа. Нэгдүгээрт, тэр алдаа гаргахад осолтой. Цэц рүү явна. Унана. Сонгууль хүчингүй болно. Хоёрдугаарт, С.Баярцогт гишүүн их чухал санал хэлсэн шүү. Энэ нэг удаагийн биш шүү. Дараа өргөн барихад энэ хоёр асуудлыг заавал анхаарахгүй бол болохгүй нь гэсэн дүгнэлтэд хүрч байна шүү дээ. Тийм ээ. Агуулга нь болж байна. Санал нэг байгаа.

**А.Бакей: -** Яах вэ хууль санаачлагч гишүүдээс ер нь бол яах вэ ер нь татаж авъя. Тэгэхдээ зарчмын хувьд ямар ч өөрчлөлтгүй дахиад л ороод ирнэ. Цаг хугацаа жаахан яаж байгаа. Уг нь нэг их юм бол байхгүй дээ. Ямар ч байсан татаж авлаа. Дахиад яг энэ чигтээ л оруулж ирнэ.

За хоёр дахь асуудал руугаа оръё.

***Хоёр. Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт оруулах тухай хуулийн төсөл***

***(****хэлэлцэх эсэх****)***

За хоёрдугаар асуудал бол Аймаг, сум , дүүргийн Иргэдийн Төлөөлөгчдийн Хурлын сонгуулийн тухай хуульд нэмэлт оруулах тухай хуулийн төслийн хэлэлцэх эсэх байна.

Энэ хуулийн төсөлтэй холбогдуулж танилцуулгыг Улсын Их Хурлын гишүүн, төсөл санаачлагч Ц.Оюунгэрэл танилцуулна.

**Ц.Оюунгэрэл: -** Төрийн байгуулалтын байнгын хорооны эрхэм гишүүд ээ,

Улсын Их Хурлын гишүүн Л.Эрдэнэчимэг, Р.Бурмаа, Г.Уянга бид дөрөв хамтдаа Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуулийн 25 дугаар зүйлийн 10 дахь заалт болгож нам, эвслээс нэр дэвшигчдийн жагсаалтад аль нэг хүйсийн төлөөлөл 30 хувиас доошгүй байна гэсэн ийм жендэрийн квотын заалтыг баталж өгөөч гэж оруулж байна.

Тэгээд манай энэ хуулийн төсөл бол одоо та бүхний өмнө тараагдсанаар бол нэг зүйлтэй байгаа. Өчигдөр Засгийн газрын хурлаар хэлэлцүүлээд санал авсан. Санал авахад 6 заалттай орсон. Тэгээд тэр 3 хуулийн төсөл дээр санал авахаар бид нар ингээд 3 хуулийн нэг хуулийн өөрчлөлтөөр хийхээр оруулсан байсан. Засгийн газрын гишүүд Засгийн газрын хуралдаанаар өгсөн зөвлөгөө, өгсөн санал, дүгнэлтийн дагуу бид нар энийг нэг хуулийн нэг заалт болгож багасгаж оруулж ирсэн. Мөн Засгийн газраас бидэнд өгсөн бас нэг зарчмын зөрүүтэй санал бол бидний одоо энэ хуулийн төсөлд оруулж байгаа 30.0 хувийн квотыг Улсын Их Хурлын квоттой ижилхэн 20.0 хувь байх нь зүйтэй гэсэн саналыг Засгийн газар өгсөн. Гэхдээ хууль санаачлагч бид яг хуулиа өргөн барихдаа Засгийн газарт оруулсан санал дээр маань нөгөө 20 гэдэг тоо байгаагүй. Өөрсдөдөө оруулсан, тэр Засгийн газарт оруулсан үг өгүүлбэр дотроосоо зөвхөн хасалт хийх замаар өөр нэг ч өгүүлбэр шинээр нэмэх замаар энэ одоо шинэчилсэн хувилбараа боловсруулаагүй, зөвхөн хасалт хийх замаар боловсруулсан учраас тэнд заасан байсан квотынхоо хамгийн доод хэмжээг аваад ингээд одоо өөрсдийнхөө Засгийн газарт оруулсан санал дээр ямар нэгэн шинэ зүйл нэмэлгүйгээр зөвхөн одоо зүйл заалтыг хасах маягаар оруулахад бид одоо 30 гэдэг тоогоор оруулж таарч байна. Тэгэхгүй бол 20 гэдэг тоо бид нар тэнд санаачлаагүй байсан учраас шинээр бид нар санаачилж байгаа юм шиг ийм тоо оруулж болохгүй байлаа. Ингээд Засгийн газрын санал бол ийм байгаа юм.

За ингээд бид нар яг яах вэ зүгээр яагаад энэ хуулийн төслийг өргөн барьж байгаа юм бэ гэхээр орон нутгийн эмэгтэйчүүд маань урд өмнө бол орон нутгийн квот ерөөсөө байгаагүй. Квотгүйгээр эмэгтэйчүүд маань дунджаар 40 хувь нэр дэвшдэг. Сумандаа бол илүү нэр дэвшдэг. Аймагтаа бол арай бага нэр дэвшдэг.

Ялалтын хувьд гэвэл эмэгтэйчүүд дунджаар, улсын дунджаар 30 хувь орон нутагт ялдаг. Энэ ялалт дотроо мэдээж хэрэг суманд боловсон хүчний бололцоо муутай газарт өндөр хувиар ялдаг. Орон нутгийн боловсон хүчний өрсөлдөх чадвар сайтай газарт бага хувиар ялдаг ийм байдаг. Тэгэхдээ улсын дундаж бол 30 хувьд хүрсэн байсан.

Гэхдээ энэ удаагийн сонгуулийн урьдчилсан тандалтыг эмэгтэйчүүдийнхээ байгууллагуудаар дамжуулан улс төрийн байгууллагууд хийж үзэхэд аль аль улс төрийн байгууллагуудын хувьд гэвэл эмэгтэйчүүдийн нэр дэвшилт бол ихээхэн багасах ийм хандлага ажиглагдаж ирсэн. Тэгээд яагаад ингэж багасаж байгаа юм бэ гэдэг учир шалтгааныг бас тандахад ерөнхийдөө орон нутагт эрх мэдлийн тийм ээ, улс төрийн идэвхи бол маш их нэмэгдсэн. Улс төрийн идэвхи нэмэгдсэн учраас өрсөлдөөн маш их ихэссэн байна. Тэгээд энэ өрсөлдөөн нэмэгдсэн, шууд болон шууд бус байна. Өрсөлдөөнийг орон нутагт эрс нэмэгдүүлж байгаа нэг хүчин зүйл нь бол баялгийн хуваарилалт байна гэж бид нар үзсэн. Яагаад гэх юм бол улсын төсвийн шинэ нөхцөл, шинэ орчин, эрх зүйн шинэ орчин 2013 оны 01 сарын 01-нээс эхлэн төсвийн тухай хуулиар орон нутаг эрх мэдэл, төсөв хөрөнгө хуваарилагдаж очих байгаа. Ийм шинэ орчинд эрх мэдлийн төлөөх, баялгийн хуваарилалтын шинэ улс төрийн орчин бий болсон байна гэж үзэж байгаа юм.

Тэгэхээр хамгийн гол нь эмэгтэйчүүдийн квот гэдэг бол ер нь баялгийн хуваарилалтыг шударга байлгах үндсэн эдийн засгийн учир шалтгааны үүднээс бас энэ улс төрийн квот тогтдог учраас бид энэ улсын төсвийн шинэ орчин үүсч байгаатай холбогдуулан эмэгтэйчүүдийнхээ урд өмнө квоттой квотгүй хүрдэг байсан тэр амжилтыг одоо хууль эрх зүйн үүднээс баталгаажуулах ийм шаардлага тулгарч байна гэж үзэж байна. Ийм учраас энэ квотыг баталж өгнө үү гэж та бүхнээс хүсч байна. Баярлалаа.

**А.Бакей: -** За төсөлтэй холбогдуулж асуулт асуух гишүүд байна уу? Н.Батбаяр гишүүн, С.Баярцогт гишүүн. Өөр. За хоёр гишүүнээр асуулт тасаллаа. Н.Батбаяр гишүүн.

**Н.Батбаяр: -** Энэ хуулийн хувь заяа түрүүчийн хуультай адилхан. Бас процедурын алдаатай. Засгийн газар дээр орохдоо өргөн барьсан төсөл нь Монгол Улсын гурван өөр хуулийг нэрүүдийг нь бүгдийг нь нийлүүлээд нэг хуулийн төсөл болгож оруулж ирсэн. Тэгсэн. Тэгээд би хэлсэн байхгүй юу. Арай ч дээ. Арай ч дээ гэж хэлсэн байхгүй юу даа. Яг саяныхтай адилхан. Тийм учраас наад хуулиа татаж аваад тийм үү, процедурыг нь зөв болгоод орж ирэхгүй бол сонгуульд ялагдсан нэг тал нь тийм үү, нэг иргэн. Тийм биз дээ. Энэ хууль ийм процедурын алдаатай байсан гэхэд дахиад тэр сонгууль Монгол орон даяар орон нутгийн сонгууль бүгдээрээ тийм үү, орон даяар орон нутгийн сонгууль бүгдээрээ хүчингүй болох аюултай.

С.Баярцогт оо, чи үнэмшихгүй байж магадгүй. Тийм үү. Гурван хуулийг за юу нэг хууль болгоод. Толгойг нь нэг хуулийн төсөл болгочихоод бүх заалт, гурван хуульд орох заалтуудыг бүгдийг нь нэг хоёр, гурав дөрөв, тав зургаа гэж оруулж ирсэн байхгүй юу даа. Нээрээ. Тийм ээ, Ц.Оюунгэрэл ээ.

Тийм учраас, дөнгөж сая яригдсан шүү дээ. Түрүүчийнх бол зөвхөн Баянзүрх дээр хүчингүй болох байсан бол энэ бол орон даяар хүчингүй болох нөхцөлтэй учраас энийгээ татаж аваад процедурынхаа дагуу дахиад оруулчихаа. Тэгэхгүй бол болохгүй ээ. За юу. Өргөн барихдаа тэгж барьсан байхгүй юу даа. Тийм. Засгийн газраас санал авахдаа тэгж. Яагаад гэвэл хуулийн процедур гэдэг чинь тийм үү бүх процедурыг оруулдаг юм аа. Тэр дээр болдог энэ дээр болдоггүй гэсэн яриа байж болдоггүй юм аа. Тийм.

**А.Бакей: -** За Ц.Оюунгэрэл гишүүн хариулъя.

**Ц.Оюунгэрэл: -** За би хариулт өгье. За бид бол одоо Улсын Их Хурлын дарга, би бол одоо яг энд Улсын Их Хурлын дарга Зандаахүүгийн Энхболдод өргөн барьсан хувилбараа хэлэлцүүлж байна. Улсын Их Хурлын дарга Зандаахүүгийн Энхболдод өргөн барихынхаа өмнө бид нар Улсын Их Хурлын Тамгын газрын даргад бас хуулийнхаа бүрдэл материалыг шалгуулсан. Энэ бүрдэл материалыг шалгуулах явцад бол Тамгын газрын дарга Засгийн газраас ирсэн санал, дүгнэлт бол бүрдэл материалын зайлшгүй хэсэг. Тэгэхдээ яг хуулийн бүтэн түүх нь өөрөө энэ өргөн барих материалын бүрдэл хэсэг гэж хэлээгүй.

Тэгэхээр зэрэг хуулийн түүх бол мэдээж хэрэг иргэн хүний санаачилж байна уу, Улсын Их Хурлын гишүүн санаачилж байна уу, хууль бүрдэх түүх бол янз янзаар боловсролтой боловсролгүй, чадалтай чадалгүй, туршлагатай туршлагагүй янз бүрээр түүх бүрдэж болно. Тэгэхдээ бүрдсэн түүхийн явцад яг Улсын Их Хурлын даргад өргөн барих бүрдэл материалаа бол би Тамгын газраар шалгуулсан. Энэ шалгуулсан материал дотор бол хууль зөрчсөн зүйл байхгүй.

**А.Бакей: -** За нөгөө асуулт тавьсан хүн маань өөрөө гараад явчихлаа. Эргэж үргэлжлэх байх аа. За С.Баярцогт гишүүн асуулт.

**С.Баярцогт: -** Би техникийн холбогдолтой хэд хэдэн юм асуух гэсэн юм. Анх энэ хуулийг хийж байхад энэ асуудал яагаад толгойд нь орж ирээгүй юм бэ? Нэг.

Хоёрдугаарт, яагаад дан эмэгтэй хүмүүс өргөн барьж байгаа юм бэ? Хоёр.

Гуравдугаарт нь, 10 сарын 02-ноор хуулийнхаа процессыг өөрөө мэдэж байна уу, үгүй юу? 10 сарын 02-нд эвсэл болсон газруудад энэ хууль бол үйлчлэхгүй ээ. 10 сарын 02-нд процессоор бол эвсэл болох юм бол хаана хэн нэр дэвших вэ, ямар намын хүн, хэн дэвших вэ гэдгээ бүр тодруулаад сонгуулийнхаа хороонд өгөх ёстой байхгүй юу. Одоо наадах чинь бол процесс нь явчихсан юм нь дээр нэмэлт хийчихье гэдэг чинь маш их хэмжээний будлиан явчихаар болж байгаа. Тэрийгээ мэдэрч байна уу, мэдэж байна уу? Би одоо дотор нь нөгөө Р.Бурмаа гишүүн байгаа болохоор би бас гайхаад байна л даа. Р.Бурмаа гишүүн чинь өөрөө процессоо сайн мэдэж байж яагаад ингээд байгаа юм.

Одоо нэр дэвшилт чинь.. Та бол. Тэгэхээр бид нарын хувьд бол зовж байгаа гэж болохгүй ээ. Энэ чинь хуулиа барихгүй бол наадах чинь бөөн будлиан аваачих гээд байна. Тэрийгээ зүгээр ер нь ойлгож байгаа юу? Ийм гурван юм л асуух гэсэн юм.

**Р.Бурмаа: -** За би тайлбар хийчихье. Ингэсэн. Хуулийн төслийг санаачилж байхад энэ асуудал яриагүй биш ярьсан. Орон нутгаас төлөөлөл авчирч байхад ярьсан. Иргэний нийгмийн байгууллагуудтай уулзахад ярьсан. Энэ асуудлыг их олон талаар ярьсан. Холбогдох судалгааг хийсэн. Тэгээд энэ дээр судалгаан дээр юу вэ гэхээр сумын түвшин дээр сонгогдсон Их Хурлын гишүүд, сонгогдсон гишүүдийн 33.0 хувь нь эмэгтэйчүүд байна гэсэн. Тэгэхээр квот тавьчих юм бол квотыг минимум гэж ойлгохгүй максимум гэж ойлгочихдог учраас энэ нь гай болчихно. Бараг сонгогдсон 33.0 хувь байгаа юм чинь квот тавибал бас дэмий юм байна гэж ойлгоод энийг оруулаагүй юм аа.

Хоёрдож, тухайн үед, хэлэлцэж байхад юу ярьсан бэ гэхээр харин хамгийн их эмэгтэйчүүд, сонгогдох боломжтой эмэгтэйчүүд нь багш, эмч нар байдаг. Төрийн үйлчилгээний албан тушаалтангуудыг 1 сарын 1-нээс эхлээд чөлөөлөгдсөн байх ёстой гэдэг хаалт болоод байна гэхээр нь тэр хаалтыг нээж өгсөн. Тэгснээрээ багш, эмч гэсэн төрийн үйлчилгээнд ажиллаж байгаа эмэгтэйчүүд харин нэр дэвших боломжийг нь нээж өгсөн. Тэд нар ажлаасаа түр чөлөөлөгдөөд сонгуульд ороод ажлын байр нь хадгалагдаж байх гэдэг ийм таатай боломжийг тэр хуулиар олгож өгсөн. Тэр нь бол зүгээр шууд эмэгтэй гэж нэрлээгүй ч гэсэн бодит байдал дээр төрийн үйлчилгээнийхнийг сонгуульд орох боломжийг хангаж өгсөн нь эмэгтэйчүүд нэр дэвших боломжийг хангаж өгсөн. Зүгээр сүүлд орон нутгаас Ц.Оюунгэрэл гишүүнд их санал ирж байгаа гэсэн. Тэгээд энэний дагуу солидарность илэрхийлээд ингээд явж байгаа.

**С.Баярцогт: -** Р.Бурмаа, би чамаас ингэж асууж байгаа байхгүй юу. Хууль санаачлагч хүний хувьд асууж байна шүү дээ. Би чамаас эмэгтэй хүний солидарность үзүүлж байна гэж ерөөсөө асуугаагүй. Би хууль санаачлагч хүмүүсээс ингэж асуугаад байна шүү дээ. Одоо наадах чинь эвсэл болох уу, үгүй юу. Одоо сонгуульд оръё гээд бүгдээрээ бүртгүүлчихсэн. Эвсэл болох нь болохоор эвсэл болно гээд эвсэл болоход бүр ингээд заачихсан байхгүй юу. Аль тойрог дээр аль намын хэн дэвших юм бэ нэр устай нь заачихсан байхгүй юу. Хэрвээ эвсэл болчихсон газруудад бол энэ хууль одоо батлагдсан ч үйлчлэхгүй байхгүй юу. Тэгэхээр энэ процессоо мэдэж байна. Би эмэгтэйчүүдийн эсрэг ерөөсөө биш байна шүү дээ.

Тэгээд би бол ингэж хэлээд байгаа байхгүй юу. Анхнаасаа энэ асуудал чинь яагаад хөндөгдөөгүй юм. Аягүй гайгүй асуудлаар хөндөгдөөгүй юм байна шүү дээ уг нь. Тэртээ тэргүй эмэгтэйчүүд дийлэнхи байдаг юм аа гэдгээр нь.

Манай Сэлэнгэ дээр бол олон эмэгтэй орж байгаа. Процесс чинь өөрөө сонгуулийн хуулийг бүхэлд нь ингээд ярвигтай болгочих юм руу аваачих юм биш биз л гэж би асуугаад байгаа байхгүй юу.

**Ц.Оюунгэрэл: -** Бидний уншсан хуулиар бол ямар ч байсан нэр дэвшилт бол 5-наас 9-ны хооронд үргэлжилнэ. Нэр дэвшилт үргэлжлэх хугацааг бол олон нийтэд хэвлэл мэдээллээр Сонгуулийн ерөнхий хорооноос зарлачихсан байгаа. Тэгээд бидний хувьд бол 2 хоногийн хугацаа байгаа гэж үзэж энэ хуулийн төслийг өргөн барьсан. Эвсэл дээр бол хэрвээ яг тийм асуудал гарах юм бол эвслийн гэрээ бол хуулиа дагах боломжтой гэж бодож байна. Эвслийн гэрээ нь бол өөрөө хуулиас дээр үйлчлэхгүй гэж бодож энэ хуулийн төслийг өргөн барьсан.

Тэр түрүүнд нь бас Р.Бурмаа эгчийн хэлсэн дээр нэмж хэлэхэд орон нутгаас бол маш их хүсэлт ирж байгаа. Яагаад эмэгтэйчүүд дангаараа өргөн барьсан юм бэ гэхээр яг үнэнийг хэлэхэд бол эмэгтэйчүүд дээр бүх санал, шүүмжлэл, бүх хариуцлагыг хүлээлгэсэн ийм захидлууд ирж байгаа. Тийм учраас бид бол өөрсдийнхөө хариуцлагаа хүлээх үүднээс энийг өргөн барьж байгаа.

**С.Баярцогт: -** Тодруулга хэлье. Ц.Оюунгэрэл гишүүн хуулиа уншаагүй байна. Би юу гэж хэлээд байна вэ гэхээр эвслийн журмаар зохицуулна гэсэн заалт байхгүй. Наадах чинь 24-ийн, за 4-ийн 4 дээр байна уу, 4.4-ийн 3 дээр байна уу. Яг хуулийн заалт байгаа байхгүй юу. Эвсэл бол эвсэл болж байгаа намууд квотоор хэдийг дэвшүүлж байгаа, аль тойрог дээр хэдийг дэвшүүлж байгаа юм гээд хууль дээр заасан. Бүр 10 сарын 2-нд гээд. Сонгуулийн ерөнхий хороон дээр биш. Аймагт байхгүй юу. Аймаг, сумандаа байгаа байхгүй юу.

**Н.Батбаяр: -** Би түрүүчийнхээ асуудлыг ярих гэж байна л дээ. Одоо би хуулийг уншиж өгье. Засгийн газарт ирүүлсэн одоо манай 4 гишүүний өргөн барьсан хуулийг уншиж өгье л дээ. Жендэрийн эрх тэгш байдлын тухай. Жендэрийн эрх тэгш байдлын тухай хуулийг дагаж мөрдөх журмын тухай. Аймаг, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай гээд 6 зүйл заалттай хуулийн төсөл оруулж ирсэн. Тэгэхээр Монгол Улсыг тийм үү, хуулийн төсөл өргөн барих журмын тухай хуулиар энэ асуудлууд ингэж ирэх ёсгүй зүйл ээ. Их Хурлын гишүүд нь хуулиа өргөн барихдаа хуулиа дагаж мөрддөг байх ёстой. Арай ч дээ. Гурвын гурван хуулийг нэр дор бичиж орж ирж болохгүй л байхгүй юу даа.

**Р.Бурмаа: -** Бусад хуулиудаа татаж аваад зөвхөн аймаг, сум, дүүргийнх нь үлдэж байгаа байхгүй юу даа.

**Н.Батбаяр: -** Тийм юм байхгүй ээ. Юугаа л хар л даа. Тийм учраас энэ чинь өөрсдөө за юу эргүүлээд орон нутгийн сонгуулийг оролцсон нэгэн тийм ээ, нэр дэвшигч сонгуульд ялагдсаныхаа дараагаар, ялагдсан хүнд одоо юу билээ, унасан хүнд шалтаг мундахгүй гэгчээр энэ хууль нь янз янзын өөрчлөлт орсон, өөрчлөлт орсон процесс нь тийм үү, хууль зөрчсөн учраас энэ сонгуулийг хүчингүйд тооцож өгөөчээ гэж өргөдөл шүүхэд юм уу, холбогдох хууль хяналтын байгууллагад өгөх юм бол Монгол орон даяар энэ сонгууль маань хүчингүй болох аюултай. Тийм учраас ингэж асуудалд хандаж болохгүй ээ. Төрийн байгуулалтын байнгын хороо үйл ажиллагаа явуулахдаа Монгол Улсын хуулийг дагаж мөрдөх үүрэгтэй. Тийм биз дээ.

Харьцангуй одоо нийгмийг хамарсан үйл ажиллагаа гэдгийг ойлгоход энэ чинь Монгол орон даяар тийм үү бүх нийтийг хамарсан үйл ажиллагаа шүү дээ энэ чинь.

**А.Бакей: -** За ойлголоо. За С.Баярцогт гишүүн.

**С.Баярцогт: -** Би зүгээр Ц.Оюунгэрэл гишүүн өөр сайн ойлгоогүй юм шиг байна л даа. Би тэгээд тодруулж хэлэх гээд байгаа юм. 22.3-аар ингэж байгаа байхгүй юу. Нам, эвслийг төлөөлж тухайн аймаг, сум, дүүрэг дэх нам, эвслийн салбар байгууллагын сонгуульд оролцох хүсэлтэй аймаг, сум, дүүргийн сонгуулийн хороонд санал авах өдрөөс 50-иас доошгүй хоногийн өмнө ирүүлнэ гэдэг чинь 10 сарын 2-н байхгүй юу. 10 сарын 2-нд өгөхдөө ийм ийм юм бүрдүүлж өгнө гээд заачихсан байхгүй юу.

24-ын 3. Тухайн аймаг, сум, дүүрэг дэх эвслийн төлөөллийн байгууллага байгуулахдаа тухайн аймаг, сум, дүүрэг дэх нам, эвслийн байгууллагууд дараах асуудлыг шийдвэрлэж баталсан байвал зохино гэж. Нэг. Эвслийн гэрээ. Гурав. Эвсэлд нэгдэн орох нам тус бүрт ногдох нэр дэвшигчийн тоо. Үүнээс нэрийн жагсаалтаар нэр дэвшигчдийн тоо, нэр дэвших сум, баг, хорооны нэр, дугаар. Дөрөв. Нам тус бүрээр өөрт ногдсон тоонд багтах нэр дэвшүүлэх хүний нэр. Тав. Эвслийг төлөөлөх байгууллагын бүрэлдэхүүний тоо, үүнээс намд ногдох хүний тоо, нэр гээд. Ингэх юм бол одоо 10 сарын 2-ноор энэ процесс чинь яваад өнгөрчихсөн байхгүй юу. Одоо таны энэ хууль батлагдсан ч бөөн будлиан тарина гэсэн үг болчихоод байгаа байхгүй юу.

**А.Бакей: -** Одоо асуулт бол дуусчихсан. Тийм ээ. За тэгвэл асуултаа тасаллаа. Юу асуух гээд байна.

**Д.Батцогт: -** Нэр өгсөн гээд байна шүү дээ. Нэр өгөх ёстой. 10 сарын 2 гээд. 10 сарын 2-ноор яг тасалбар болгоод нэрээ өгчихсөн тийм эвсэл байна уу?

**Ч.Содномцэрэн: -** Тэгэхээр 10 сарын 2-ны дотор нам, эвсэл сонгуульд оролцохоо мэдэгдэж аймгийн, дүүргийн, сумын хороонд материалаа хүргүүлсэн байх ёстой. Хүсэлтээ. Энэ бол одоо хүргэгдээд дуусчихсан. Процесс нь яваад өнгөрчихсөн. Аймаг, сум, дүүргийн хороонд. Энэ процесс бол яваад өнгөрсөн.

Одоо маргааш, нөгөөдрөөс нэр дэвшүүлэх ажиллагаа эхэлж байгаа. 5 дахь өдрөөс. 2 дахь өдөр, 9-ны өдөр бол энэ ажиллагаа дуусна. Ирэх 2 дахь өдөр.

**А.Бакей: -** Одоо асуулт бол ер нь дууссан байх аа. Тийм ээ. Санал хэлье. Асуулт дууслаа. Одоо санал хэлэх гишүүд. За Н.Батцэрэг гишүүн, Л.Цог гишүүн, С.Баярцогт гишүүн, Н.Батбаяр гишүүн. За өөрийгөө нэмчихье.

**Н.Батцэрэг: -** Н.Батбаяр гишүүн хууль ишилж уншиж байгаад бас одоо өргөн барих процесс нь процедурын алдаатай байсан байж магадгүй юм хэллээ л дээ. Бүр тийм сэтгэгдэл лав төрчихлөө. За нэгдүгээрт.

Хоёрдугаарт гэх юм бол С.Баярцогт гишүүн бас хуулийн зүйл заалт уншиж байгаад хэрвээ энэ одоо өргөн баригдсан хуулийн төсөл яваад батлагдах юм бол урьд нь батлагдсан хууль дээр бөөн маргаантай байдал үүсэх нь. Нээрээ тийм магадлалтай байдал байна. Бид нар нөгөө явсан процессын араас нь хөөж ийм байдал үүсгэх нь зохимжгүй л дээ. Тийм учраас хууль өргөн баригчдад буцаагаад хуулийн төслөө татан авчихаачээ гэж хэлмээр байгаа юм.

Уг нь сая намайг өрөөнөөсөө гарахад манай Г.Уянга гишүүн бүр тухайлан захиад, та дэмжээрэй гээд байсан. Би бүр дэмжих бодолтой орж ирсэн чинь яах арга байхгүй нөхцөл байдал бол дэмжихээргүй юм байна л даа. Дэмжчихээр хууль зөрчсөн, маргаан тарьсан юм руу яваад орчих юм байна.

Зүгээр энэ дээрээс нь нэмээд хэлэхэд түрүүн одоо ярьж байхад жендэрийн байдал чинь одоо байгаа орон нутгийн урд талын сонгуулийн үр дүнгээр гарсан дүн бол эмэгтэйчүүдийн оролцоо нь 33.0 хувь хүртэл хангагдсан байгаа юм байна шүү дээ. Тэрийгээ жаахан 3 хувиар татчихсан ийм байдал чинь тэгээд яг хүсээд байгаа тэр эмэгтэйчүүдийн шийдвэр гаргах түвшний оролцоо нэмэгдэх, хүйсийн тэгш байдал гээд байгаа чинь бас тэр зорилго руу чинь дөхүүлж чадах уу, үгүй юу. Бас тийм юм ч харагдаж байна. Эдгээр байдлуудыг тооцоод одоо хуулийн төслөө татан аваачээ гэж зөвлөмөөр байна.

**Л.Цог: -** Одоо санал нэг л байна. Яагаад гэвэл би түрүүн харанхуй, дэмжье гэсэн бодолтой, баяртай орж ирсэн юм, хуралдаа. Тэгээд процессын юм гарахаар яах аргагүй л болж байна. Ялангуяа тэр С.Баярцогт гишүүний уншиж байгаа хуульд байгаа нэрээ өгчихсөн байна гэдэг заалт их ноцтой шүү дээ. Хугацаа өнгөрчихсөн гэсэн үг.

Хоёрдугаарт, процессын хууль зөрчсөн байхад ер нь яах ч аргагүй л юм болно гэж бодож байна.

**А.Бакей: -** С.Баярцогт гишүүн.

**С.Баярцогт: -** Би бол ийм юм хэлье гэж бодоод байгаа юм. Манайх 9 эмэгтэй гишүүнтэй. Би Ц.Оюунгэрэл гишүүн, Р.Бурмаа гишүүн, Л.Эрдэнэчимэг гишүүн, бүгдийг нь дэмжиж байна. Энэнээс хойш эмэгтэйчүүдийн асуудалтай юм нь дээр эрэгтэйчүүдтэйгээ хамтарч өргөн барьж бай. Тэгэхгүй ингээд дандаа ингээд, эсвэл зарим нь эмэгтэй хүнд хайртай, эсвэл хайргүй гээд. Намайг хүртэл одоо ингээд хардаа ингэж байсан байхгүй юу. Ц.Нямдоржийг жендэрийн мэдрэмжтэй гээд шагнал өгөөд. Та нар ингээд нийгмийг хувааж байгаа байхгүй юу. Тэгээд намайг жендэрийн мэдрэмжгүй гээд шалгаруулж байсан байхгүй юу. Тэгэхээр ингээд нийгмийг битгий тэгж хуваа. Зөв юм байгаа бол бид нар дэмжинэ шүү дээ. Ер нь бол цаашдаа эмэгтэй, эрэгтэй хүнтэй холбоотой юм нь дээр хамтраад л өргөн барьж бай. Хэрвээ бид нарын яг ингээд хууль ярьж байхад Р.Бурмаа гишүүн энэ асуудлаа ярьсан бол би хууль санаачлагчийн хувьд энэ орон нутгийн сонгуулийн хууль дээр дэмжих байсан. Тэгэхэд ерөөсөө ингэж асуудал айхтар том асуудал болж яригдаагүй шүү дээ. Үгүй үгүй. Ярьсан л даа. Тэгэхдээ асуудалгүй гэж хэлээд. Тэгэхдээ ийм аймаар асуудал болоогүй шүү дээ.

**Р.Бурмаа: -** Хүүе. Одоо бүр, би ялд орох нь байна шүү. Ярьсан.

**А.Бакей: -** Хоорондоо битгий ярь. Зүгээр та саналаа л хэл.

**С.Баярцогт: -** Харин тийм. Асуудалгүй ээ гэж байсан учраас квот заагаагүй шүү дээ. Хэрвээ тэнд квот заах ёстой гэсэн бол дэмжих л байсан. Улсын Их Хурал дээр 20.0 хувь гээд квоттой юм чинь яг тэрэнтэй адилхан 20.0 хувь гээд. Одоо процессын хувьд бол энэ өөрөө 23.4-өөс шалтгаалаад болохгүй байхгүй юу. Ийм л нөхцөл байдал үүсчихээд байгаа юм. Яагаад гэвэл 330 суман дээр нэгхэн сум эвсэл байгуулчихсан байхад л хоёр нам хоорондоо энэ ингээд л хуулийн хувьд энийг баталж болохгүй болчихож байгаа байхгүй юу. 21 аймаг дээр нэг л аймаг зүгээр хоёр нам хоорондоо эвсэл байгуулна гээд үзсэн байгаа бол ингээд болохоо больчихож байгаа юм. Ийм процесс явсан гэдгийг хэлж байгаа.

**А.Бакей: -** За баярлалаа. Н.Батбаяр гишүүн.

**Н.Батбаяр: -** Тэгэхээр С.Баярцогттой санал нэгтэй байна л даа. Энэ жендэрийн асуудал гэдгийг өнөөдөр Монголд эмэгтэйчүүдийн асуудал гэж ойлгоод эрчүүд нь тийм үү эмэгтэйчүүдийгээ дарамталдаг юм шиг яриа бий болгоод энэ асуудлыг эмэгтэйчүүд илүү мэдэрдэг байдлаар яриад явж байгаа зүйл бол буруу. Одоо Их Хурлын гишүүдэд эмэгтэйчүүд нь илүү санал гомдол ирдэг гэж сая хэлж байна. Ингэж юмыг гуйвуулж ярьдагаа бид хэдүүлээ засах хэрэгтэй. Хүн болгон ээжтэй. Эхээс төрөөгүй хүн нэг ч байхгүй. Эр хүн болгон эхнэртэй. Охидуудтай. Тийм биз дээ. Эцсийн дүндээ Монголын төрийг эхчүүд, эмэгтэйчүүд л барьж байгаа шүү дээ. Ямар утгаараа юм. Ээж нар тийм үү, эхнэрүүд, аавууд, ард талд нь байж байгаа улсууд чинь үгээ хэлж л байгаа шүү дээ. Тийм учраас асуудлыг битгий ингэж тавьж байгаачээ. Нэг.

Хоёрдугаарт гэх юм бол энэ хууль маань өөрөө процедурын алдаатай байгаа учраас сонгууль маань хүчингүй болох вий. Болгоомжлол байгаа учраас процедурын дагуу болгоочээ гэсэн утгаараа та бүгдийг татаж аваад хийгээчээ гэсэн саналтай байна. Ер нь цаашдаа гэх юм бол бид нар энэ жендэрийн асуудал гэдгийг бол ер нь өргөн далайцтай ярилцах хэрэгтэй. Тэгэхдээ энийг зөвхөн ганц эмэгтэйчүүдийн асуудал гэж тооцохоос биш Монгол Улсын хүн ам цөөн тийм үү, бодлого талаас нь тийм ээ. Ер нь өнөөдөр бид нар нийгэмд энэ асуудлаар ямар түвшинд хүрчихээд байгаа вэ гэдэг талаас нь авч үзэх цаг болсон гэдгийг хэлэхийг хүсч байна. Ийм ажил өрнүүлэхэд идэвхи санаачлагатай оролцоход бэлэн байна. Урьд нь ч оролцож байсан.

**А.Бакей: -** За баярлалаа. Ц.Оюунгэрэл гишүүн.

**Ц.Оюунгэрэл: -** За гишүүдийн саналыг сонслоо. Юуны өмнө би хуулиа татаж авч чадахгүй ээ. Энэ бол улс төрийн шийдвэрээр өргөн барьж байгаа. Тэгэхээр улс төрийн асуудал гэж би маш хурц улс төрийн үүрэг хариуцлага хүлээж байгаагийн хувьд хуулийн төслийг татаж авах ямар ч боломжгүй байна. Ийм учраас энэ байдлыг бас та бүхнийг ойлгож энэ хуулийг батлах талаас нь дэмжиж өгөөчээ гэж дахин хүсч байна.

Тэгээд хэрвээ үнэхээр эвсэл гэдэг үг энэ дээр процедурын асуудал үүсгээд байгаа бол энэ хууль гарсантай холбогдуулан байгуулагдсан эвслүүд нэрийн жагсаалтаа 9-ны дотор шинэчлэн өгч болно гэсэн тийм заалт одоо оруулж болохгүй юу. Тийм байдлаар, ямар нэгэн байдлаар хуулийг хэрэгжүүлэх, энэ хуулийг хэрэгжүүлэхтэй холбоотой бас даган гарах шийдвэрийг давхар баталж өгч болохгүй юу. Ер нь батлуулах талаас нь бас улс төрийн эр зориг гаргаж өгөөчээ. Энэ дээр хичээж өгөөчээ гэж та бүхнийг хүсч байна.

Тэгэхээр мэдээж хэрэг бид нар анх удаа өргөн барьж байгаа. Мэдээж хэрэг энэ дээр та бүхний гаргаж байгаа бүх санал бол үнэтэй. Гэхдээ ямар ч сайхан үнэтэй санал байлаа гэхэд миний хувьд бол энэ хуулийн төслийг буцаан татаж авах боломжгүй байна. Тийм учраас та бүхэн энэ дээр батлах талаас нь шийдвэр гаргаж өгөөчээ.

**А.Бакей: -** За баярлалаа. Тэгэхээр энд би бас өөрөө хувь гишүүний хувьд бас саналаа хэлье гэж бодож байна. Үнэхээр энэ орон нутгийн сонгууль гэдэг чинь улс даяар одоо зохион байгуулагдаж байгаа төрийн том ажил байгаа. Энэ ажилд бид Улсын Их Хурлын гишүүн бүр, Улсын Их Хурлын бүтцийн байгууллагууд, Төрийн байгуулалтын байнгын хороо бүгдээрээ маш хариуцлагатай хандах ёстой асуудал гэдэг нь гарцаагүй үнэн. Энэ талаар одоо санал гаргасан гишүүдтэй бүрнээ санал нийлж байна. Яагаад вэ гэхээр энд маш нямбай хандахгүй бол үнэхээр одоо ялимгүй зүйлээс болоод том алдаа гарах юм бол эргээд тэр чинь улс даяар дахиад санал хураалт явуулах, дахиж сонгууль зохион байгуулах, за тэгээд одоо тасрахгүй маргаанд унах гэх мэт. Одоо таны хөндөж байгаа асуудал том асуудал ч гэсэн тэрийг шийдэх арга нь зөв байхгүй бол буруу аргаар шийдэх юм бол тэгээд эргээд тэрнээс илүү том хариуцлагын асуудалд унах ийм асуудал байна гэж би хувь гишүүний хувьд бас саналаа хэлмээр байна. Мэдээж бид бол жендэрийн асуудлыг бол ойлгож байгаа. Жендэрийн асуудал бол зөвхөн эмэгтэйчүүд биш эрчүүдтэй ч холбоотой асуудал.

Тийм учраас цаг хугацааны хувьд маш давчуу болчихоод байна. Үнэхээр одоо манай гишүүд энэ хуулийн төсөл хэлэлцэгдэх явцдаа зарчмын зөрүүтэй санал хураалгаад оруулсан бол ийм асуудал ерөөсөө гарахгүй, хөндөгдөхгүй шууд ороод явчих байсан юм. Нэгэнт одоо энэ чинь бүр сонгуулийн хууль мөрдөгдөж эхлээд, хүчин төгөлдөр болоод, Сонгуулийн ерөнхий хороо орон даяар цаг хугацааны хувиар график гаргаад, процесс аль хэдийн явсны дараа ердөө маргааш нөгөөдөр нэр дэвших ажил болох гэж байхад энийг бол за ингээд та бүхний саналыг ингээд дэмжээд одоо хүчээр гэдэг ч юм уу, ямар нэгэн аргаар явлаа гэхэд сөрөг үр дагавар гарвал энийг хариуцах хүн нь хэн байх вэ? Бид л өөрсдөө хариуцна. Энийг шийдвэр гаргасан улсууд хариуцна шүү.

Тийм учраас энэ дээр бол одоо Ц.Оюунгэрэл гишүүн уучлаарай. Та бас зөв талаас нь ойлгоочээ. Бид бол мэдээж одоо эмэгтэйчүүдийн эзлэх квотыг бол тэртээ тэргүй Мянганы сорилтын сангийн зорилтын хүрээнд бол хүрэх, тэр түвшинд хүргэхийн төлөө л явна. Энэ хуулийг зөвхөн өнөөдөр батлаад тэгээд дуусчих биш дараа нь ч гэсэн өргөн бариад одоо энийгээ зохицуулаад нэмэгдүүлээд явах боломж бол байгаа шүү дээ. Тийм учраас яг энэ удаагийн юун дээр бол нөгөө цаг хугацааны хувьд процесс хуулийн дагуу явчихсан учраас жаахан тийм хүндрэл байна. Энийг би чин сэтгэлээсээ эмэгтэй гишүүд маань зөв ойлгоорой гэж бас хэлж байгаа шүү. Энэ бол миний гишүүний хувьд хэлж байгаа үг.

Тэгэхээр одоо санал..

**С.Баярцогт: -** Үгүй үгүй. Санал хурааж энэ болохгүй шүү дээ. Хуулийн зөрчилтэй хуулийг хэлэлцүүлж болохгүй байхгүй юу.

**А.Бакей: -** Дээр нь бол одоо хуулийн зөрчилтэй хуулийг хэлэлцэж болохгүй гэж байна. Өмнөх хуулийн ч гэсэн бас эд нар тэглээ. Тийм учраас энэ дээр та бүхэн бас татаж аваачээ гэсэн хүсэлт тавьж байна. Гишүүддээ.

За Р.Гончигдорж гишүүн.

**Р.Гончигдорж: -** Би зүгээр энэ нэг. Гишүүд бүгдийг нь хэлчихлээ л дээ. Би зүгээр улс төрийн юм уу, нийгэмд гарах ерөнхий хандлага, тэр чиглэлээс нь болгоомжлоод тэр хуулиа татаад авчихаачээ гэдэг бол тэр л дээ. Бид нар өнөөдөр энэ дээр хэлэлцэнэ, хэлэлцэхгүй гээд, Их Хурлын чуулган дээр хэлэлцэнэ хэлэлцэхгүй гээд, хэлэлцэхгүй болоод ингээд явах юм бол энэ маань өөрөө бас бүр хажуугийн үр дагаваруудтай болчихно. Түүнээс гадна сонгуулийн хууль дээр яах ч аргагүй эртээд бол яг нөгөө нэг дохиолол нь хаягдсан байсан. Тэр тохиолдолд хоёрхон дохиолол байгаа боловч өөрөө нэмэгт оруулсан шүү дээ. Тийм үү. Тэр бүхэл хэсэг нь тэгтэй тэнцүү хууль гээд. Тийм учраас энэ дээр орон нутгийн сонгуулийг ингээд бүхэлд нь орон нутгийн сонгууль бүхэлдээ хэрэггүй хууль болсон, чанаргүй хууль болсон. Дараа нь орон нутгийн сонгуулийн үр дүнгээс хамаараад сонгуулийн хууль нь одоо чанаргүй муу байсан учраас үр дүн ийм боллоо, сонгуулийн хуулиар одоо луйвардлаа ч гэдэг юм уу, ийм нэг явуургүй яриануудын нэг шалтаг шалтгаан үүснэ шүү дээ. Тийм учраас энийг ерөөсөө миний бодож байгаагаар бол яг манай гишүүд, өргөн барьсан гишүүд бас улс төрийн харьцааны ч бас томоохон үүрэг хариуцлагын субъектүүд болсон улсууд шүү дээ. Тийм учраас ерөнхийдөө энийгээ татаж аваад цаашдаа бол яах вэ сонгуулийн хуулиа аль болгонд нь жендэрийн асуудал, бусад юмнуудаа оруулах ийм байдлаар хийж болно гэж ингэж бодож байгаа юм.

**А.Бакей: -** За баярлалаа. Тэгэхээр..

**Р.Гончигдорж: -** Одоо бол ямар ч байсан өргөн бариад, асуудал бол хөндөгдөж эмэгтэй гишүүд тодорхой хэмжээгээр бас эмэгтэйчүүдийн өмнө үүрэг хүлээсэн гэсэн бас нэг төлөөллийнхээ хувьд асуудал оруулж. Энэ болгоныг дараа нь ойлгоно шүү дээ. Нийгэм бол ойлгоно л гэж бодож байна шүү дээ.

Одоо яг энийг хийнэ гэвэл одоо ийм юм хийнэ. Нэгдүгээрт саяныхыг хийнэ. Хоёрдугаарт нь, С.Баярцогт гишүүний заасан тэр заалтыг сэргээж хэрэглэх тухай асуудал гарна. Тэрний заалтыг энэ хууль гарсантай тэрний заалт, эвсэл байгуулахад нэр өгнө гэсэн тэр хэсгийг энэ удаа хэрэглэхгүй байх тэр асуудлыг нь бас хуулиндаа нэмэлт оруулж байж бүр тэгж гарна. Харин өнгөрсөн процессыг нь за хугацааны хувьд чинь хойшлуулъя гэдэг процесс руу орох хэрэгтэй болж байгаа байхгүй юу. Тийм. Тийм учраас энэ бол би зөвлөж хэлэхэд бол ер нь татаж аваад, цаашдаа бол ерөнхий бодлогодоо бол бас discuss болж явах юм аа л гэж бодож байна.

**А.Бакей: -** За Сонгуулийн ерөнхий хороо ямар тайлбар хэлэх гээд байна.

**Ч.Содномцэрэн: -** Би зүгээр мэдээлэл өгөх гэсэн юм. Түрүүн гишүүд асууж байсан. Аймаг, дүүрэг, сумдын хороодын эвслүүд материалаа өгсөн юм уу, бүртгүүлэхээр гэж. Сая авсан мэдээгээр бол жишээлбэл Дорнод аймагт 4 нам, эвсэл бүртгүүлэхээр материалаа ирүүлсний 3 нь нам, 1 эвсэл байна. Өвөрхангай аймагт 1 эвсэл бүртгүүлэхээр материалаа ирүүлсэн байна.

Хуулийн хугацаа нь маргааш дуусна. Маргааш дуусна. Тийм.

**А.Бакей: -** За тийм байна.

**Ц.Оюунгэрэл: -** За би та бүхний саналыг дахиад нэг сонслоо. Ер нь бол хэний төлөө энэ хуулийг хийгээд байгаа юм бэ гэхээр орон нутагт яг болоод байгаа үйл явдалд өртөх гээд байгаа тэр хүмүүсийн төлөө би энэ хуулийг өргөн барьж байгаа юм. Тийм учраас энэ хуулийн төслийг татан авах бололцоо алга. Харин бид бол яах вэ эвсэл үнэхээр улсын хэмжээний асуудал нь эмэгтэйчүүдийн асуудал болчихоод байгаа. Тэр ялангуяа улсын хэмжээнд нэр дэвших эмэгтэйчүүдийн 99.9 хувь нь намаас дэвших учраас шинээр нэмж заалт оруулж санал хураах боломжгүй юм бол нам, эвсэл гэдэг үгийн зөвхөн намаас гэдэг үгээр нь оруулаад энэ оруулсан заалтыг маань баталж өгөөчээ гэж та бүхнээс дахин хүсч байна.

**А.Бакей: -** Н.Батбаяр гишүүн.

**Н.Батбаяр: -** Ингэе л дээ. Хууль зөрчсөн юмыг бид нар хэлэлцэж болохгүй ээ. Нэг хүн хууль зөрчөөд байхад нэг нь зөрчиж бүгдээрээ зөрчсөн гэж ярьж болохгүй ээ. Тийм учраас горимын санал оруулж байна. Хууль зөрчсөн. Тийм ээ. Одоо хуулийн процесс явчихсан учраас энэ асуудлыг ерөөсөө авч хэлэлцэхгүй гэсэн утгаар. Тийм үү. Дэмжинэ, дэмжихгүй утгаар авч хэлэлцэхгүй гэсэн үг. Дэмжихгүй гэсэн утгаар нь явуулчихъя. Тийм үү. Нэгэнт авахгүй гэж байгаа юм чинь. Тийм биз дээ.

**А.Бакей: -** За горимын санал бол яах вэ энэ өргөн баригдахдаа бас одоо ингээд хууль зөрчигдсөн тал байна. Процедурын алдаа гарсан байна гэдэг үндэслэлээр энэ хуулийн төслийг одоо хэлэлцэх шаардлагагүй гэсэн ийм саналын томъёоллоор горимын санал гаргаж байна гэж. Тэгж ойлгож болох уу?

**С.Баярцогт: -** А.Бакей гишүүн ээ, та хэлэлцэх хэлэлцэхгүй тухай асуудал ерөөсөө ярихгүй. Та бол одоо ингээд нөхцөл байдал үүсээд энэ хуулийн зөрчил үүсгэж байгаа учраас энэ хуулийг хэлэлцэхгүй ээ. Та өөрөө хэлээд тэгээд болоо байхгүй юу.

**А.Бакей: -** За за. За тэгвэл санал хураахгүй нь. Уучлаарай. Та бүхэнд одоо бас үнэтэй цагийг авчихлаа. Тэгэхдээ эмэгтэйчүүдийн маань санал хүслийг бас бид хэлэлцэхгүй бол болохгүй. Цаг гаргаж. Тийм учраас манай эмэгтэй гишүүд маань зөв ойлгоорой. За хэлэлцэхгүй.

***Хуралдаан 17 цаг 20 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД